Tientalle dood na kragtige aardbewing(Foto: Mahmut BOZARSLAN/AFPTV/AFP) Tientalle mense is dood nadat ’n kragtige aardbewing van 7,8 Turkye en Sirië Maandag getref het. Minstens 53 mense is dood en die dodetal sal na verwagting skerp styg. Die aardbewing het om 04:17 plaaslike tyd op ’n diepte van ongeveer 17,9 km plaasgevind met ’n naskok van 6,7 wat sowat 15 minute later gevolg het, het die Amerikaanse agentskap vir geologiese opname gesê. Die aardbewing is een van die kragtigste in die streek die afgelope eeu. “Ek dra my beste wense oor aan al ons burgers wat deur die aardbewing geraak is,” het die Turkse president Recep Tayyip Erdogan gesê. Tientalle geboue in groot stede in die suide van Turkye sowel as in Sirië is in die aardbewing platgevee. Die aardbewing is ook in die hoofstad Ankara en so ver as die eiland Ciprus gevoel. Turkye is in een van die wêreld se aktiefste aardbewingsones geleë. Die Turkse streek Duzce is in 1999 deur ’n aardbewing van 7,4 getref en meer as 17 000 mense is dood. ’n Aardbewing van 6,8 het Elazig in Januarie 2020 getref en meer as 40 mense is dood. In Oktober 2020 is meer as 114 mense dood en meer as ŉ duisend beseer nadat ŉ aardbewing van 7 Turkye se Egeïese kus getref het.